বড়দিনের তোড়জোড় শুরু প্রশাসনের

কলকাতা: দুর্গাপুজোর পর এবার বড়দিন (২৫ ডিসেম্বর) উপলক্ষ্যে পার্ক স্ট্রিটে নিরাপত্তা আঁটোসাঁটো করতে চাইছে লালবাজার। ফলত, গত বছরের তুলনায় এ বছর আরও বেশি সংখ্যায় পুলিশ মোতায়ন করার সিদ্ধান্ত নেওয়া হয়েছে। আগামী ১৮ -২০ ডিসেম্বরের মধ্যে মুখ্যমন্ত্রী এই উৎসবের সূচনা করবেন। এই ধরেই প্রাথমিক তোড়জোড় শুরু করা হয়েছে।

এ বছর দুর্গাপুজোয় শহরে জঙ্গি হামলার আশঙ্কায় কড়া সতর্কতা জারি করা হয়েছিল লালবাজারে। ম্যাক এর সেই বার্তা পাওয়ার পরেই প্রতিটি থানাকে নিরাপত্তা বাড়ানোর নির্দেশ দেওয়া হয়। তবে দুর্গাপুজো বা পরে দীপাবলির সময়ে এই ধরনের কোনও ঘটনা না ঘটলেও বর্ষবরণের সময়ে উৎসবমুখর শহরে কোনও রকম ঝুঁকি নিতে নারাজ লালবাজারের পুলিশকর্তারা। তাই বছরের শেষ দিনেও শহর জুড়ে নিরাপত্তা বিধিতে বেঁধে রাখতে চাইছেন উচ্চপদস্ত পুলিশকর্তারা।

আরও পড়ুন: পাশা ঘুরছে ছত্তিশগড়ে, এগোল বিজেপি

সতর্কতা বাড়ানো নিয়ে এক পুলিশকরা জানান, এ বছর দুর্গাপুজোতেও রাস্তায় বেশি পুলিশকর্মী মোতায়েন করা হয়েছিল। বড়দিন এবং বর্ষবরণ ঘিরেও নিরাপত্তা ব্যবস্থার একই রকম পরিকল্পনা করা হচ্ছে। যে কোনও অপ্রীতিকর ঘটনা এড়াতে পুলিশ তৎপর।